《望庐山》
宋代·赵公豫

庐山何峻极，一望尽苍清。不辨松杉色，谁闻钟磬声。

飞崖悬瀑布，幽谷语春莺。堪羡岩栖士，空馀人世情。

作者简介：（1135—1212）平江常熟人，字仲谦。高宗绍兴二十四年进士。历知仁和、馀姚、高邮军及真、常二州，累进集英殿修撰，以宝谟阁待制致仕。为官清苦廉正，常言但求为循吏，不求为健吏。有《燕堂类稿》。